Všeobecne záväzné nariadenie Číslo : VZN 4/2020



**O B E C Kokšov-Bakša**

v súlade s § 6 ods. 1 a § 4 ods. 5 písm. a) bod 3 zákona SNR č. 369/1990 Zb. o obecnom zriadení v znení neskorších predpisov (ďalej len „zákon o obecnom zriadení“)

**v y d á v a**

**VŠEOBECNE ZÁVÄZNÉ NARIADENIE obce Kokšov-Bakša**

**č. 4/2020**

**o určení pravidiel času predaja v obchode a času prevádzky služieb na území obce**

Návrh tohto všeobecne záväzné nariadenia (VZN)

|  |  |
| --- | --- |
| Vyvesené na úradnej tabuli: | 14.7.2020 |
| Dátum začiatku lehoty na pripomienkové konanie: | 15.7.2020 |
| Dátum ukončenia pripomienkového konania: | 30.7.2020 |
| Vyhodnotenie pripomienok k návrhu VZN uskutočnené dňa: | 31.7.2020 |

Schválené všeobecne záväzné nariadenie

|  |  |
| --- | --- |
| Na rokovaní obecného zastupiteľstva dňa: | 12.08.2020 |
| Vyhlásené vyvesením na úradnej tabuli obce dňa: | 13.08.2020 |
| VZN nadobúda účinnosť dňom | 28.08.2020 |

Mikuláš Hudák

starosta obce

Obecné zastupiteľstvo obce Kokšov-Bakša podľa § 11 ods. 4 písm. g) zákona č. 369/199 Zb. o obecnom zriadení v znení neskorších predpisov sa uznieslo na tomto všeobecne záväznom nariadení (ďalej len „nariadenie“).

**Článok 1**

**Úvodné ustanovenie**

1. Toto všeobecne záväzné nariadenie obce Kokšov-Bakša (ďalej len „VZN“) určuje pravidlá času predaja v obchode a času prevádzky služieb na území obce, povinnosti prevádzkovateľov obchodov a služieb pri určovaní času predaja v obchode a času prevádzky služieb v prevádzkarňach, kontrolu a sankcie za porušenie tohto VZN.

2. Toto VZN sa vzťahuje na všetky právnické osoby a fyzické osoby - podnikateľov, ktoré prevádzkujú na území obce prevádzkarne obchodu a služieb.

3. Pri určovaní pravidiel času predaja v obchode a času prevádzky služieb obec vychádza z maximálne pružnej doby tak, aby boli uspokojené potreby občanov obce a požiadavky podnikateľov.

**Článok 2**

**Pravidlá času predaja v obchode a času prevádzky služieb**

1. Čas predaja v obchode a čas prevádzky služieb sa určuje nasledovne:

a) maloobchodný a veľkoobchodný predaj tovaru v časovom rozmedzí najskôr od 06:00 hod. a najneskôr do 22:00 hod.

b) poskytovanie služieb v časovom rozmedzí najskôr od 06:00 hod. a najneskôr

do 22:00 hod.

c) poskytovanie pohostinských služieb v časovom rozmedzí najskôr od 06:00 hod. a najneskôr do 22:00 hod.; ak prevádzkovateľ zabezpečí, že nedochádza k rušeniu nočného kľudu v blízkosti prevádzky pohostinských služieb, je možné v piatok a v sobotu predĺžiť otváracie hodiny najviac do 24:00 hod.

d) poskytovanie pohostinských služieb formou sezónneho exteriérového posedenia na verejnom priestranstve alebo na súkromnom pozemku najskôr od 8:00 a najneskôr do 22:00 hod.

2. V prípade konania hudobnej produkcie alebo spoločenského podujatia je prevádzkovateľ povinný písomne najneskôr do 7 dní pred konaním podujatia oznámiť prostredníctvom podateľne Obecného úradu obce miesto, dátum, čas a formu konania hudobnej produkcie, spoločenského podujatia resp. kontaktnú osobu, ktorá je zodpovedná za organizáciu podujatia, jej adresu a telefónne číslo. To neplatí, ak je organizátorom samotná obec.

3. V odôvodnených prípadoch je na základe písomnej žiadosti prevádzkovateľa možné na jednotlivú akciu povoliť výnimku z vyššie uvedených časov, o udelení ktorej rozhoduje starosta obce.

**Článok 3**

**Povinnosti prevádzkovateľa obchodu a služieb**

1. Fyzické osoby oprávnené na podnikanie a právnické osoby (prevádzkovatelia) si sami určia čas predaja alebo otváracie hodiny svojich prevádzok v súlade s ustanoveniami tohto VZN obce a takto určený čas sú povinné dodržiavať.

2. Čas predaja alebo otváracie hodiny prevádzkarne je prevádzkovateľ povinný písomne oznámiť obci prostredníctvom podateľne Obecného úradu obce, a to najneskôr v deň začatia činnosti prevádzkarne. Písomné oznámenie musí obsahovať tieto údaje:

a) Obchodné meno, sídlo alebo miesto podnikania, IČO,

b) Názov a adresu prevádzkarne,

c) Čas predaja alebo prevádzkový čas s vyznačením prestávok,

d) Fotokópiu osvedčenia o podnikaní, fotokópiu listu vlastníctva alebo nájomnej zmluvy.

3. Ak oznámenie času predaja alebo otváracích hodín prevádzkarne nespĺňa ustanovenia tohto VZN, obec na to prevádzkovateľa písomne upozorní s poučením o možnosti uložiť pokutu.

4. Podnikateľ je povinný označiť svoju prevádzkareň na vhodnom a trvale viditeľnom mieste nasledovnými údajmi:

a) Obchodné meno, sídlo alebo miesto podnikania, IČO,

b) Názov a adresa prevádzkarne,

c) Meno a priezvisko osoby zodpovednej za činnosti prevádzkarne,

d) Čas predaja alebo otváracie hodiny pre spotrebiteľov,

e) Kategória a trieda ubytovacieho zariadenia, ak ide o ubytovacie zariadenie.

5. Pri dočasnom uzavretí prevádzkarne na dobu viac ako 1 deň je podnikateľ povinný na rovnakom mieste ako v ods. 4 označiť začiatok a koniec uzavretia prevádzkarne.

6. Pri zrušení prevádzkarne je podnikateľ, predajca alebo prevádzkovateľ služieb povinný najneskôr 7 dní vopred písomne informovať obec o tom, že sa prevádzka ruší, ku ktorému dňu a kde môžu spotrebitelia uplatniť svoje nároky.

**Článok 4**

**Kontrola a sankcie**

1. Kontrolu nad dodržiavaním tohto VZN vykonáva starosta obce, poslanci obecného zastupiteľstva, poverený zamestnanec obce.

2. Porušenie tohto VZN je priestupkom proti poriadku v správe, za ktorý možno uložiť pokutu do 33 eur.

3. Porušenie tohto VZN fyzickou osobou - podnikateľom alebo právnickou osobou je správnym deliktom, za ktorý je možné uložiť pokutu do 6 638 eur.

4. Obec pri ukladaní pokút prihliada na závažnosť, spôsob, trvanie a následky protiprávneho konania, na porušenie viacerých povinností a na opakované porušenie povinností.

5. Pokuty nezaplatené v stanovenom termíne budú vymáhané exekučným konaním.

6. Pokuty sú príjmom obce Kokšov-Bakša.

**Článok 5**

**Záverečné ustanovenia**

1. Návrh tohto VZN bol vyvesený na úradnej tabuli v súlade s § 6 ods. 3 zákona o obecnom zriadení.

2. Obecné zastupiteľstvo obce Kokšov-Bakša sa uznieslo na vydaní tohto VZN dňa 12.08.2020, uznesením č. 67/2020.

3. Toto všeobecne záväzné nariadenia nadobúda účinnosť dňom 28.08.2020.

Mikuláš Hudák

starosta obce